b"\n_START_ARTICLE_\nHarri Larjosto\n_START_PARAGRAPH_\nHarri Larjosto (s. 1952) on muun muassa valokuvia, videoita, installaatioita, k\xc3\xa4sitetaidetta ja tilateoksia luonut taiteilija. Ty\xc3\xb6ss\xc3\xa4\xc3\xa4n h\xc3\xa4n yhdist\xc3\xa4\xc3\xa4 perinteist\xc3\xa4 elokuvakerrontaa kokeellisempiin elementteihin.  Niiss\xc3\xa4 on mustaa huumoria ja yll\xc3\xa4tyksi\xc3\xa4._NEWLINE_Larjosto oli 1980-luvulla perustajaj\xc3\xa4sen \xc3\x96-ryhm\xc3\xa4ss\xc3\xa4, joka harrasti humoristista yhteiskuntakritiikki\xc3\xa4. \xc3\x96-ryhm\xc3\xa4\xc3\xa4n kuului Larjoston ohella muita 'luonnon tilasta huolestuneita', kuten Roi Vaara, Erkki Pirtola ja Jussi Kivi. N\xc3\xa4yttelyiss\xc3\xa4\xc3\xa4n ja esityksiss\xc3\xa4\xc3\xa4n ryhm\xc3\xa4 kritisoi kerskakulutusta ja rahan asemaa.  Larjosto on osin jatkanut ryhm\xc3\xa4n periaatteita. H\xc3\xa4n on anonut miljoona markkaa Kulttuurirahastolta lottoamiseen, jotta voisi lopuiksi ostaa lopulta Suomen kansalle verovapauden vuodeksi. H\xc3\xa4n kirjoitti my\xc3\xb6s Paimenkirjeen kuninkaille ja diktaattoreille ja l\xc3\xa4hetti sen 44 valtionp\xc3\xa4\xc3\xa4miehelle eri puolille maapalloa. Kirje sis\xc3\xa4lsi k\xc3\xa4ytt\xc3\xa4ytymisohjeita kansojen parhaaksi ja palan naavaa. Kiasman kokoelmiin kuuluvassa teoksen dokumentaatiossa on mukana Paavin siunaus ja omak\xc3\xa4tisi\xc3\xa4 vastauskirjeit\xc3\xa4 muun muassa Indira Gandhilta ja Fran\xc3\xa7ois Mitterrandilta._NEWLINE_Viime aikoina Larjosto on tehnyt videoiden ohella valokuvasarjoja. H\xc3\xa4nen valokuvistaan on olemassa useita kirjoja. Wicked Suites -valokuvakirja kokosi vuonna 2002 Larjoston tuotantoa yli kymmenen vuoden ajalta. _NEWLINE_Larjosto sai Vantaan kaupungin kulttuuripalkinnon vuonna 2002. H\xc3\xa4nelle my\xc3\xb6nnettiin valtion Suomi-palkinto 2006. H\xc3\xa4n on opiskellut ala-asteen luokanopettajaksi erikoisaloinaan biologia ja kuvaamataito. H\xc3\xa4n on ty\xc3\xb6skennellyt Taideakatemiassa digitaalisen kuvataiteen lehtorina 2002-2008._NEWLINE_Larjostolle my\xc3\xb6nnettiin taiteilijael\xc3\xa4ke vuonna 2014."